زلمی خليلزاد: تاؤ تريخوالی سېوا کېده د سولې توافقنامې ته ګواښ دی
د افغانستان د سولې د خبرو دپاره امریکايي استازي زلمي خليلزاد ويلي په افغانستان کې"د تاؤ تريخوالي سېوا کېدل د سولې توافقنامې ته ګواښ دی بايد دا زر تر زره کم کړی شي".
کراچۍ — په افغانستان کې د تاؤ تريخوالي د اوونۍ ختمېدو او د امريکې او طالبانو ترمنځ د افغان سولې د توافقنامې لاسليک کېدو وروسته دغلته بيا جګړې پېل شوي دي. زلمي خليلزاد ويلي، د صدر ډانلډ ټرمپ د روغې د ټيليفوني خبرو وروسته د طالبانو د مذاکراتي ډلې د مشر ملابرادر سره يې تېره شپه ليدلي او د سولې د راتلونکو پړاؤنو په اړه يې ورسره خبرې کړي دي. نوموړي په ټويټر ويلي، "مونږ ټول په دې متفق يو چې د امريکا او طالبانو ترمنځ د سولې تړون به د افغانستان د تل پاتې امن دپاره لاره هواره کړي". خليلزاد په بل ټويټ کې ويلي، "د تاؤ تریخوالي سېوا کېدل د سولې تړون ته ګواښ دی بايد دا زر تر زره راکم شي. د دې ترڅنګ مونږ د تشدد د کمولو سره د بنديوانو په تبادله هم خبرې وکړې". هغه زياته کړې، امریکا ژمنه ده چې د زندانيانو په تبادله کې اسانتياوې برابرې کړي او ورسره د امریکا او طالبانو او د امریکا او افغانستان په شریکه اعلاميه هم موافق دي. هغه ويلي د بنديوانو په خوشي کولو کې به د دواړو فريقېنو مرسته به کوو. خليلزاد دا هم ويلي چې "مونږ بايد هغه خنډان د مخې لرې کړو کوم چې د بېن الافغاني خبرو په وړاندې خنډ جوړیږي. زه يو ځل بيا په ټولو افغانانو غږ کوم چې د خپل ملک دپاره کار وکړي او دا تاريخي موقع د لاسه ور نه کړي".